Apple มีมูลค่าเกิน $1 Trillion แล้ว
Apple เป็นบริษัทแรกในประวัติศาสตร์ ที่มีมูลค่าเกิน $1 Trillion (33 ล้านล้านบาท) ประวัติของ Apple เป็นอย่างไร ลงทุนแมนจะเล่าให้ฟัง
2 ส.ค. 2561

Apple มีมูลค่าเกิน $1 Trillion แล้ว / โดย ลงทุนแมน
Apple เป็นบริษัทแรกในประวัติศาสตร์
ที่มีมูลค่าเกิน $1 Trillion (33 ล้านล้านบาท)
Trillion แปลว่าล้านล้าน หรือมีเลขศูนย์ 12 ตัว
เมื่อดูอันดับของบริษัททั่วโลกล่าสุด ณ วันที่ 2 ส.ค. 61
1. Apple มูลค่า $1.00 Trillion
2. Amazon มูลค่า $0.90 Trillion
3. Google มูลค่า $0.85 Trillion
4. Microsoft มูลค่า $0.83 Trillion
ทั้ง 4 บริษัทเป็นบริษัทเทคโนโลยี
และ Apple เป็นจ่าฝูงของทั้งหมด
จริงๆแล้วมี 2 บริษัทที่อาจเคลมว่า มากกว่า $1 Trillion นั่นก็คือ
PetroChina แต่มีหลายคนแย้งว่า บริษัทนี้มีผู้ถือหุ้นรายย่อยน้อยมากเพียงแค่ 2% ของบริษัท
และอีกบริษัทคือ Saudi Aramco แต่บริษัทนี้ก็ยังไม่ได้เข้าตลาดหลักทรัพย์ และมูลค่าอยู่ในระหว่างการประเมิน
และมีบริษัทในอดีตอีกหลายบริษัทที่อาจเคยมีมูลค่ามากกว่านี้ แต่ต้องปรับเงินเฟ้อเป็นค่าเงินปัจจุบัน
ส่วน Apple เป็นบริษัทมหาชนจริงๆบริษัทแรกที่ไม่ต้องปรับเงินเฟ้อ และมีมูลค่าเกิน $1 Trillion
ก่อนที่ Apple จะมาถึงวันนี้
Apple ผ่านอะไรมาบ้าง
และสตีฟ จอบส์ เกี่ยวอะไรกับ Apple
ลงทุนแมนจะสรุปให้ฟังแบบง่ายๆ
ถ้าพร้อมแล้วก็เริ่มเลย
วันที่ 9 มกราคม 2007 สตีฟ จอบส์ ได้เปิดตัว iphone ครั้งแรก
ปัจจุบันบริษัท Apple มีมูลค่า 33 ล้านล้านบาท เป็นบริษัทที่มีมูลค่ามากที่สุดในโลก
ใหญ่กว่า GDP ไทยทั้งประเทศที่ 14 ล้านล้านบาท
และตอนนี้บริษัท Apple ยังเป็นบริษัทที่มีเงินสดมากที่สุดในโลก
จากบริษัทที่มีเงินสดน้อยมาก Apple ใช้เวลาเพียง 11 ปีในการผลิตเงินสดเก็บไว้ในบริษัท 8.9 ล้านล้านบาท ซึ่งมากกว่าทุนสำรองเงินระหว่างประเทศของไทยที่ 6.8 ล้านล้านบาทที่เก็บสะสมมาตั้งแต่ก่อตั้งประเทศ
เรื่องนี้คงต้องย้อนกลับไปดูประวัติศาสตร์ของ Apple
ปี 1976 สตีฟ จอบส์ ได้ก่อตั้งบริษัท Apple กับเพื่อนของเขาชื่อ Steve Wozniak
แต่ต่อมาปี 1985 เขากลับถูกคณะกรรมการบริษัทกดดันให้ลาออกจากบริษัท Apple ไป
หลังลาออกจาก Apple จอบส์ได้ก่อตั้งบริษัทใหม่ชื่อ NeXT
เขาปั้นบริษัท NeXT ขึ้นมาใหม่ และระหว่างนั้นบริษัท Apple ก็ย่ำแย่ลง
บริษัท Apple จึงจำเป็นต้องขอให้จอบส์กลับมาบริหาร Apple และได้ซื้อบริษัท NeXT ในปี 1997 และกลับเข้ามาเป็น CEO
และนั่นก็เป็นจุดเริ่มต้นของ iMac iPod และ iPhone..
21 ปีผ่านไป
ปี 2018
บริษัท Apple เป็นบริษัทมหาชนที่ใหญ่สุดในโลก
มีกำไรมากที่สุดในโลก
มีเงินสดในบริษัทมากที่สุดในโลก
และวันนี้เป็นบริษัทแรกในประวัติศาสตร์โลกที่มีมูลค่าเกิน 1 ล้านล้านดอลลาร์สหรัฐ หรือ 33 ล้านล้านบาท
ถึงแม้ว่าตอนนี้ สตีฟ จอบส์ จะจากโลกนี้ไปแล้ว โดยมี ทิม คุก รับช่วงเป็น CEO คนต่อมา แต่คงปฏิเสธไม่ได้ว่า โลกยังคงจดจำ สตีฟ จอบส์ ได้อยู่เสมอ
เขาเป็นเหมือนสัญลักษณ์ของการเริ่มต้นศตวรรษนี้ของมนุษยชาติ
และ นี่คือคำพูดของเขาที่ CNBC ได้เคยสัมภาษณ์ในเดือนตุลาคมปี 1997 ตอนที่เขามีโอกาสได้กลับเข้ามาทำงานที่ Apple อีกครั้ง
“ผมทำงานหนักมาก รถของผมจะเข้ามาบริษัทแต่เช้า และออกจากที่ทำงานช้ากว่าคนอื่น และทำงานในวันหยุดด้วย ทั้งที่ผมก็ให้คุณค่ากับเวลาของครอบครัวด้วย ดังนั้นผมมีความมุ่งมั่นมากกับเรื่องนี้ เรื่องที่จะทำให้ Apple กลับมาได้อีกครั้ง
ผมก่อตั้งบริษัทนี้มากับ Steve Wozniak ในโรงรถของพ่อแม่ผม เมื่อ 20 ปีที่แล้ว
ดังนั้นที่นี่เป็นสถานที่ที่อยู่ในหัวใจของผมแน่นอน
ผมรับเงินเดือนแค่ 1 ดอลลาร์ต่อปี เพราะผมคิดว่าจะไม่รบกวนผู้ถือหุ้นมากเกินไป
ดังนั้นผมมีความมุ่งมั่นมากกับเรื่องนี้
ผมอยากจะเห็น Apple กลับมาได้อีกครั้ง และผมคิดว่ามันจะเป็นอย่างนั้น”
มีคำถามที่น่าสนใจคือ สตีฟ จอบส์ โดนถามว่า การที่คุณคอยตรวจพนักงานทุกจุด คุมตลอดเวลา เรื่องนี้จะเป็นปัญหาไหม?
“เขาตอบว่า คุณรู้ไหม ถ้าคนที่เก่งจริงๆเขาจะไม่กังวลเรื่องนี้..
คนที่เก่งจริงๆย่อมอยากที่จะทำงานกับคนเก่งที่สุดที่เขาจะหาเจอ และต้องเก่งกว่าเขาด้วย
เพราะอะไร?
ถ้าคุณทำงานกับคนที่เก่งกว่าคุณ คุณก็จะเติบโตขึ้น”
จากบทสัมภาษณ์ตอนปี 1997 ก็น่าจะเดาได้ว่า เขาเน้นย้ำเรื่องการทำให้ Apple กลับมาได้ถึง 2 ครั้ง คำพูดของเขาสัมผัสได้ถึงความมุ่งมั่น
และ เขาก็จะทำงานสไตล์เดิมคือให้รายละเอียดกับทุกจุด ไม่กลัวว่าจะกดดันพนักงาน เพราะถ้าเขาไม่ทำอย่างนั้น เราก็คงไม่ได้เห็น iPhone ในวันนี้
และที่สำคัญ พนักงานคนนั้นก็คงจะเก่งขึ้นมาก เพราะได้เรียนรู้ความคิดของ สตีฟ จอบส์
ปิดท้ายด้วยข้อมูลที่น่าสนใจ
ถ้าเราได้ดู สตีฟ จอบส์ ให้สัมภาษณ์ในปี 1997 แล้วประทับใจกับความมุ่งมั่นของเขามาก ทำให้เราซื้อหุ้น Apple ในตอนนั้น แล้วตอนนี้หุ้น Apple จะมีมูลค่ามากขึ้นเท่าไร?
เดือนตุลาคม ปี 1997 ตอนที่ สตีฟ จอบส์ ให้สัมภาษณ์ หุ้น Apple มีราคา 0.61 ดอลลาร์
ตอนนี้ 21 ปี ผ่านไป หุ้น Apple มีราคา 207.39 ดอลลาร์สหรัฐ
มูลค่าเพิ่มขึ้น 340 เท่า
ถ้าเราลงทุนกับบริษัท Apple ไป 1 แสนบาทในตอนนั้น ตอนนี้เราจะมีเงิน 34 ล้านบาท เท่านั้นเอง..
———————-
ลงทุนแมนก่อตั้งในปี 2017 มีความมุ่งมั่นให้คนไทยทุกคนมีความรู้
ติดตามบทความลงทุนแมนแบบเรียลไทม์ได้ที่ 
 โหลดฟรีทั้งใน iOS และ Android